ORDE do 4 de xuño de 2010, da Consellería de Medio Ambiente, Territorio e Infraestruturas, sobre a aprobación definitiva do Plan Xeral de Ordenación Municipal do Concello de Teo (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 15/06/2010

O Concello de Teo remite o Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Teo conta cunhas normas subsidiarias de planeamento municipal, aprobadas definitivamente o 19-8-1996. Por medio do Decreto 115/2001, do 25 de maio, estas NSP foron parcialmente suspendidas, no ámbito da ordenanza de solo urbano residencial e terciario en edificación aberta (URTA); na zona de servidume e afección de estradas estatais e autonómicas; e na ordenanza de uso turístico-hoteleiro.
2. De acordo co previsto no artigo 85.1º da LOUG, o 29-7-2005 a Dirección Xeral de Urbanismo emitiu informe previo á aprobación inicial.
3. O Concello Pleno aprobou inicialmente o PXOM en sesión do 7-12-2005 e someteuno a información pública con audiencia aos concellos limítrofes e solicitando informes sectoriais.
4. En cumprimento da lexislación sectorial vixente emitíronse os seguintes informes:
a) En materia de estradas, a Dirección Xeral de Obras Públicas da CPTOPT, informes de 6-0-2006 (desfavorable) e do 20-12-2006 (favorable con condicións).
A Dirección Xeral de Estradas do Ministerio de Fomento, emitiu informe desfavorable do 15-3-2006, e favorable con condicións do 14-3-2007.
O Servizo de Vías e Obras da Deputación Provincial da Coruña emite informe o 20-2-2006.
b) En materia de ferrocarrís, ADIF emite informe o 12-1-2006.
c) En materia de patrimonio cultural, informe desfavorable da Dirección Xeral de Patrimonio Cultural do 24-1-2006, e favorable do 28-12-2006.
d) En materia de comunicacións electrónicas, informes do 7-9-2006 e do 22-12-2006 da Subdirección Xeral de Infraestruturas e Normativa Técnica do Ministerio de Industria, Turismo e Comercio.
e) Informe da Subdelegación do Goberno na Coruña, do 12-1-2006.
5. O Pleno do Concello de Teo aprobou provisoriamente o 26-3-2007 o PXOM, após a emisión dos informes da intervención municipal e do servizo técnico, de datas 20-3-2007 e de 22-3-2007, respectivamente.
6. A secretaría municipal emitiu informe o 25-6-2007.
7. O expediente municipal foi remitido a esta consellería para resolver sobre a súa aprobación definitiva e observáronse unha serie de deficiencias que se debán corrixir, nomeadamente a necesidade de suxeitarse ás estipulacións da Lei 9/2006, do 28 de abril, sobre avaliación dos efectos de determinados plans e programas no ambiente.
Este requirimento foi atendido polo concello o 27-6-2007 agás a acreditación do sometemento do PXOM á avaliación ambiental estratéxica e a constancia da comunicación de audiencia ao Concello de Santiago de Compostela; polo que se interesaron novamente.
8. Por Resolución do 17-9-2007, a Dirección Xeral de Desenvolvemento Sostible establece os requisitos para declarar a inviabilidade do sometemento do PXOM de Teo aos trámites previstos na Lei 9/2006, de avaliación ambiental estratéxica (DOG nº 215, do 7-11-2007).
9. Por Resolución do 20-10-2008, a Dirección Xeral de Desenvolvemento Sostible declara a inviabilidade do sometemento do PXOM de Teo aos trámites previstos no artigo 7 da Lei 9/2006.
10. Consta acreditación da comunicación de audiencia ao Concello de Santiago.
11. A Consellería de Política Territorial, Obras Públicas e Transportes, mediante Orde do 11-2-2009 acordou, de conformidade co disposto no artigo 85.5º b) da LOUG, non outorgar a aprobación definitiva do PXOM de Teo, debendo introducirse as modificacións necesarias para corrixir as deficiencias que nela e na Resolución do 20-10-2008 da Dirección Xeral de Desenvolvemento Sostible se establecían; e ser aprobado de novo polo Concello.
12. O Concello de Teo acordou a aprobación do novo documento do PXOM o día 16-10-2009, logo dos informes técnico e xurídico de datas 7-10-2009 e 5-10-2009.
13. En data 27-10-2009 o Concello de Teo remite exemplar do plan xeral para resolver sobre a súa aprobación definitiva, achegando informe para a cumprimento da Orde do 11 de febreiro de 2009, da Consellería de Política Territorial, Obras Públicas e Transportes, sobre a aprobación definitiva do Plan Xeral de Ordenación Municipal do Concello de Teo, aprobado polo pleno o 16-10-2009.
14. A Consellería de Medio Ambiente, Territorio e Infraestruturas, mediante Orde de 27-1-2010 acordou, de conformidade co disposto no artigo 85.5º b) da LOUG, non outorgar a aprobación definitiva do PXOM de Teo, por non se teren corrixido todas as deficiencias que se sinalaban na Orde de 11-2-2009.
15. O arquitecto municipal emitiu informe técnico sobre a aprobación provisoria do PXOM do Concello de Teo o 4-3-2010.
16. A Secretaría municipal emitiu informe xurídico no 9-4-2010.
17. O Concello Pleno de Teo aprobou provisoria o 20-4-2010 o documento refundido definitivo do PXOM, denominado Documento de cumprimento da Orde do 27-1-2010 da CMATI; con data do 5-5-2010 o remiteu a esta consellería tres exemplares do plan xeral para resolver sobre a súa aprobación definitiva.
II. Informe.
Visto o texto refundido do Plan Xeral de Ordenación Municipal do Concello de Teo denominado tecnicamente Documento de cumprimentación da Orde de 27-1-2010 da CMATI identificado con data de abril de 2010.
Examinado o seu propio contido e as modificacións introducidas respecto do que foi obxecto de resolución pola anterior orde da CMATI do 27-1-2010.
E vista a proposta literal que nesta mesma data eleva a Secretaría Xeral de Ordenación do Territorio e Urbanismo.
Pode considerarse que o novo documento agora remitido cumpre as observacións formuladas no corpo da anterior orde desta Consellería de Medio Ambiente, Territorio e Infraestruturas do 27 de xaneiro pasado.
De conformidade co artigo 89 da LOUG, e artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal lle corresponde ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto,
RESOLVO:
1º. Outorgar a aprobación definitiva ao Plan Xeral de Ordenación Municipal de Teo (A Coruña) de acordo co previsto na alínea 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
2º. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
3º. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa
Santiago de Compostela, 4 de xuño de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas